b"\n_START_ARTICLE_\nTa celi catehismus (pesmarica 1584)\n_START_PARAGRAPH_\nTa celi catehizmus, eni psalmi inu tih veg\xc5\xa1ih godij stare inu nove ker\xc5\xa1\xc4\x8danske pejsni, od P. Truberja, S. Krelja inu od drugih zlo\xc5\xbeena inu z dostimi lepimi duhovnimi pejsmi pobul\xc5\xa1ane je protestantska knjiga pesmi, ki ima poleg besedila prilo\xc5\xbeene tudi note, urednik le-te je Jurij Dalmatin. Knjiga je bila natisnjena leta 1584 v Wittenbergu. Gre za predelavo pesmarice, ki je predhodno iz\xc5\xa1la  trikrat. Tudi leta 1579 je pesmarico uredil Jurij Dalmatin, Primo\xc5\xbe Trubar pa je bil avtor in urednik pesmaric iz leta 1574 in 1567. Za predhodno izdajo pesmarice iz leta 1567 pa velja Trubarjeva pesmarica ''Ena duhovska pejsen zoper Turke'', ki je iz\xc5\xa1la leta 1563.\n_START_SECTION_\nProtestantska cerkvena pesem\n_START_PARAGRAPH_\nV drugi polovici 16. stoletja je nastalo okoli 120 protestantskih cerkvenih pesmi. \xc5\xbde Primo\xc5\xbe Trubar je v prvo slovensko knjigo vstavil \xc5\xa1est pesni\xc5\xa1kih besedil, ki razlagajo temeljne verske resnice. Vsebina Trubarjevih pesmi je bila izrazito kateheti\xc4\x8dna \xe2\x80\x93 pesmi razlagajo temeljna kr\xc5\xa1\xc4\x8danska prepri\xc4\x8danja. Trubar je namre\xc4\x8d \xc5\xbeelel, da bi se prav s pesmijo mladina in preprosto ljudstvo verskih resnic la\xc5\xbeje nau\xc4\x8dila; pesmi pa naj bi se po njegovem mnenju pele tudi izven cerkva \xe2\x80\x93 v \xc5\xa1oli, doma in pri delu.\n_START_SECTION_\nZgodovina protestantske pesmarice na Slovenskem\n_START_PARAGRAPH_\nTrubarjev Catechismus iz leta 1550 velja za prvo slovensko knjigo, hkrati pa tudi za prvo slovensko pesmarico \xe2\x80\x93 da gre za pesmarico, je razvidno \xc5\xbee iz samega naslova, prevedenega iz nem\xc5\xa1\xc4\x8dine: Katekizem v slovenskem jeziku s kratko razlago v pevski obliki. V knjigi so besedilom prilo\xc5\xbeene note, ki so vrezane v les._NEWLINE_TrubarTrubar je leta 1561 postal eden vodilnih predstavnikov protestantske cerkve v Ljubljani, dotedanji organizator protestantskega verskega gibanja Matija Klombner mu je v pogled ponudil rokopis pesmarice, ki naj bi s Trubarjevo privolitvijo iz\xc5\xa1la. Trubar se z izdajo ni strinjal, pesmarico Ene duhovne pejsni, katere so skuzi Primo\xc5\xbea Truberja v ta slovenski jezik istolma\xc4\x8dene /\xe2\x80\xa6/ pa so vseeno leta 1563 izdali. Sam se s tem, da se njegovo ime pojavlja v naslovu ni strinjal, saj je menil, da pesmi niso kvalitetne, ne po obliki ne po vsebini._NEWLINE_Leta 1567 je Trubar izdal knjigo Ena duhovska pejsn zoper Turke inu vse sovra\xc5\xbenike te cerkve Bo\xc5\xbeje. Gre za prost prevod Luthrove pesmi Gott der Vater wohn uns bey. Nastala naj bi kot prilo\xc5\xbenostni poskus pred natisom pesmarice Eni psalmi (1567). Ta knjiga je ohranjena v samo enem, a \xc5\xa1e tem nepopolnem izvodu. Podobnosti med ohranjenim fragmentom in naslednico te pesmarice pri\xc4\x8dajo o tem, da naj bi bila knjiga iz leta 1567 strukturno podobna kasneje izdani (1574), saj so v obeh knjigah v enakem zaporedju in na istih straneh objavljena ista besedila. Pesmarica Ta celi catehismus (1574) obsega 42 pesmi. Gre za ponatis pesmarice Eni psalmi (1567), \xc4\x8deprav naj bi bila po domnevah \xe2\x80\x93 zaradi predzadnje pesmi Jurija Dalmatina, ki je magistriral leta 1569, ponatisnjena verzija dalj\xc5\xa1a._NEWLINE_Pesmarico Ta celi catehizmus iz leta 1584  je izdal Jurij Dalmatin, \xc4\x8deprav je z njegovim imenom podpisanih najve\xc4\x8d besedil, v naslovu svojega imena ni navedel. Pesmarica je opremljena z notami, po grafi\xc4\x8dni opremi gre za eno najbogatej\xc5\xa1ih protestantskih knjig._NEWLINE_Med zadnjimi protestantskimi publikacijami, ki so iz\xc5\xa1le, je Ta celi katehismus /\xe2\x80\xa6/, od P. Truberja, S. Krelja, Jurija Dalmatina, inu z dostimi lepimi duhovnimi pejsmi pobul\xc5\xa1ane. Pesmarico je \xc5\xa1e dodatno raz\xc5\xa1iril in izdal sin Primo\xc5\xbea Trubarja Felicijan Trubar, in sicer leta 1595, v samem naslovu pa je omenjen tudi Jurij Dalmatin. Tudi ta pesmarica je grafi\xc4\x8dno dodelana in ena izmed tiskarsko najbogatej\xc5\xa1ih.\n_START_SECTION_\nZgradba in vsebina\n_START_PARAGRAPH_\nNa za\xc4\x8detku knjige je posvetilo Juriju Khislu, besedilo je v nem\xc5\xa1kem jeziku, v njem pa Dalmatin poudarja, da je pomembno, da \xc4\x8dlovek verjame v Boga in da to vero izra\xc5\xbea skozi pesem in molitev. Pomen Trubarjevih katehizemskih pesmi vidi predvsem v tem, da so se te  raz\xc5\xa1irile med ljudstvom in  posledi\xc4\x8dno izginile pesmi s pohuj\xc5\xa1ljivo (ljubezensko tematiko)._NEWLINE_Sledi uvod, kjer je Dalmatin ohranil Trubarjevo Pri\xc4\x8dovanje de tu petje v Cerkvi, kedar se zastopnu iz srca poje, Bogu dopade inu je pridnu tim mladim ludem, ki je bilo natisnjeno \xc5\xbee v prej\xc5\xa1njih izdajah._NEWLINE_Trubar pomen molitev in pesmi razlo\xc5\xbei na primeru dejanj prerokov, ki so pesnili Bogu v \xc4\x8dast in \xc5\xbeeleli, da si ljudstvo pesmi zapomni in jih prena\xc5\xa1a naprej. Boga naj bi s pesmijo \xc4\x8dastila tudi sveta Marija in Jezus. Pomembno pri molitvi in petju pa je, da ne gledamo zgolj na rimo in glasbo, temve\xc4\x8d da razumemo, kak\xc5\xa1na je vsebina le-teh. Pesmi naj bi preprosto ljudstvo in mladino nau\xc4\x8dile osnovnih verskih resnic \xe2\x80\x93  katere so bo\xc5\xbeje zapovedi, kaj Bog od ljudi pri\xc4\x8dakuje, kako mu moramo slu\xc5\xbeiti in kako se varovati pred grehom, da bomo pri\xc5\xa1li v raj.\n_START_SECTION_\nUreditev pesmi\n_START_PARAGRAPH_\nPesmi si v knjigi ne sledijo po naklju\xc4\x8dju, temve\xc4\x8d so razdeljene v \xc5\xa1tiri sklope: katekizemsko-liturgi\xc4\x8dna besedila, prazni\xc4\x8dne pesmi, parafrazirani psalmi ter molitvene pesmi. _NEWLINE_Prvi sklop pesmi, v katerem so razporejena katekizemsko-liturgi\xc4\x8dna besedila, je sestavljen iz 20 besedil. V pesmarico je ponovno uvr\xc5\xa1\xc4\x8deno prozno besedilo apostolske veroizpovedi \xe2\x80\x93 pesmi so dodane note, poleg sta besedili nicejske in Atanazijeve veroizpovedi, ki nimata dodanih not, imata pa splo\xc5\xa1no navodilo, da se lahko pojeta tako, kakor se pojejo psalmi v latin\xc5\xa1\xc4\x8dini. Dalmatin je v tem razdelku dodal lastno pesem o krstu. V drugem razdelku, kjer so prazni\xc4\x8dne pesmi, sta ciklu, kjer so bo\xc5\xbei\xc4\x8dne pesmi, dodani dve novi, prav tako Dalmatinovi. Preurejena in ob\xc5\xa1irnej\xc5\xa1a je tudi Ta stara velikano\xc4\x8dna pejsen. V drugem razdelku je torej 17 pesmi._NEWLINE_Sledi vmesni razdelek, vsebuje tri molitvene pesmi: za mir, proti Turkom in proti pape\xc5\xbenikom; ta razdelek predstavlja uvod v naslednji, tretji razdelek, kjer so parafrazirani psalmi. Vodilni motiv v psalmih so to\xc5\xbebe proti rimskim krivovercem. _NEWLINE_Pesmi v \xc4\x8detrtem razdelku  so zopet razdeljene, in sicer: prvi podrazdelek so molitvene pesmi, v njem je skupno 15 pesmi. Sledi podrazdelek, v katerem so pesmi o smrti. Zadnje tri pesmi tega cikla so Dalmatinove; ker po tematiki spadajo v skupino, kjer so prazni\xc4\x8dne pesmi \xe2\x80\x93  pesem o binko\xc5\xa1tih in adventu  \xe2\x80\x93, lahko sklepamo, da je zadnje pesmi Dalmatin spesnil med tiskom in jih dodal na konec. S tem dejanjem je poru\xc5\xa1il sicer dosledno in premi\xc5\xa1ljeno zgradbo pesmarice. _NEWLINE_Na koncu je dodan Register vseh pejsni, katere letukaj notri zapopadene. Upo\xc5\xa1tevani niso naslovi, temve\xc4\x8d incipiti (za\xc4\x8detki pesmi), razen pri treh veroizpovedih (Nicenskega koncila vera, S. Athanasia vera, Lutherjeva vera). Molitve po letaniji imajo v kazalu en skupen naslov, \xc4\x8deprav so pesmi tri. _NEWLINE_V pesmarici je skupno 82 besedil, od tega sicer pet proznih, a vendar namenjenih petju, in tri molitve. Samih cerkvenih pesmi je 74, zastopanih pesnikov le-teh pa \xc5\xa1est: Primo\xc5\xbe Trubar je napisal 24 pesmi, Sebastjan Krelj 10, Jurij Dalmatin 28, Jan\xc5\xbe Schweiger dve, Luke\xc5\xbe Klinc in Adam Bohori\xc4\x8d sta prispevala vsak po eno. Razen teh je v pesmarici \xc5\xa1e pet t. i.  ta starih pesmi (tako Trubar poimenuje stare slovenske pesmi), tri pesmi pa so anonimne, vendar jih lahko pripi\xc5\xa1emo Dalmatinu, ki se je bodisi pozabil podpisati bodisi je s tem dejanjem \xc5\xbeelel povzro\xc4\x8diti videz ve\xc4\x8dje pestrosti. Urednik pesmarice, Jurij Dalmatin, je po \xc5\xa1tevilu pesmi, \xc4\x8detudi od\xc5\xa1tejemo tiste, ki so brez podpisa, v prednosti. V primerjavi s pesmarico iz leta 1579 je v tej izdaji 16 novih pesemskih besedil, od teh jih je  11 napisal Dalmatin, po eno pa Jan\xc5\xbe Schweiger in Adam Bohori\xc4\x8d.\n_START_SECTION_\nViri pesmi in grafi\xc4\x8dna opremljenost\n_START_PARAGRAPH_\nNapevi 22 pesmi imajo  incipit v nem\xc5\xa1kem ali latinskem jeziku, osem je nadnapisanih  z nem\xc5\xa1kimi, 14 z latinskimi incipiti. To dokazuje, da je napev izposojen, bodisi od rimske cerkve bodisi iz nem\xc5\xa1ke protestantske cerkvene pesmi.  Pesmi psalmov nimajo ozna\xc4\x8denega izvora. Napevi so torej izposojeni, iz tega sledi, da so pesmi, ki imajo napev prevodi, pesmi, ki nimajo napevov pa naj bi bile po ve\xc4\x8dini samostojne pesnitve._NEWLINE_Pesmarica je opremljena z notami, vsebuje pa tudi veliko podob in okvirjev, ki krasijo stani, zato jo s tiskarskega vidika \xc5\xa1tejemo za eno najlep\xc5\xa1ih protestantskih knjig.\n_START_SECTION_\nPomen Dalmatinove pesmarice\n_START_PARAGRAPH_\nDalmatin je menil, da so Trubarjeve pesmi \xe2\x80\x93 v zadnji izdaji leta 1584 je ve\xc4\x8dino Trubarjevih besedil ohranil \xe2\x80\x93,  pomagale ljudem, da so spoznali pravo vero in kr\xc5\xa1\xc4\x8danski nauk; nau\xc4\x8dili naj bi se torej temeljnih verskih resnic, pomena Kristusa in kak\xc5\xa1no naj bo \xc5\xbeivljenje vernika, da bo pri\xc5\xa1el po smrti v nebesa, kot obljublja Bog._NEWLINE_Zaradi pesmaric so ljudje spoznali molitve, ki jih prej, \xc4\x8detudi so jih znali v latinskem jeziku, niso razumeli.  \xc5\xa0tevilo izdanih pesmaric pri\xc4\x8da, da so se le-te hitro \xc5\xa1irile med protestantskimi verniki, prav pesem pa naj bi bila ena glavnih sredstev, s pomo\xc4\x8djo katere so protestantski voditelji najla\xc5\xbeje in najhitreje \xc5\xa1irili kr\xc5\xa1\xc4\x8danska prepri\xc4\x8danja, ki so zapisana v Svetem pismu. Ve\xc4\x8dina pesmi je napisanih preprosto, razumljivo in jasno, tudi oblikovno so pesmi v ve\xc4\x8dji meri dovr\xc5\xa1ene._NEWLINE_Protestantske pesmi niso pustile sledov v ljudski pesmi, to lahko pri\xc5\xa1tejemo dejstvu, da je bila protestantska vera na slovenskem obmo\xc4\x8dju nasilno zatrta, ve\xc4\x8dji del knjig pa uni\xc4\x8denih. V cerkvah pred protestantizmom ni bilo prostora za slovensko besedo, zato imajo protestantske pesmarice \xc5\xa1e ve\xc4\x8dji pomen."